b'\n_START_ARTICLE_\nRe\xc5\xa1evalna obleka\n_START_SECTION_\nUporaba\n_START_PARAGRAPH_\nObstajata dve vrsti re\xc5\xa1evalnih oblek.\n_START_SECTION_\nObleka, prilagojena za dalj\xc5\xa1e no\xc5\xa1enje\n_START_PARAGRAPH_\nTa vrsta se  prilega vsakemu. Pogosto jo nosijo globokomorski ribi\xc4\x8di, ki lovijo v mrzlih lovi\xc5\xa1\xc4\x8dih. Nekatere obleke imajo lastnosti potaplja\xc5\xa1kih suhih oblek, druge imajo zna\xc4\x8dilnosti re\xc5\xa1evalnih oblek._NEWLINE_Ljudje smo toplokrvna bitja in se s potom hladimo. Zaradi tega imajo obleke, ki se jih nosi dalj \xc4\x8dasa, na\xc4\x8din za evaporacijo potu. Na tak\xc5\xa1en na\xc4\x8din ostane uporabnik suh._NEWLINE_Nekatere pilotske re\xc5\xa1evalne obleke so sestavljene iz zra\xc4\x8dnega materiala, ki omogo\xc4\x8da izhlapevanje vodnih hlapov, vendar prepre\xc4\x8duje vstop teko\xc4\x8dini. Iz tak\xc5\xa1nega materiala je na primer tkanina Gore-Tex \xc2\xae ali pa posebna vrsta bomba\xc5\xbea iz zelo dolgih vlaken, ki nabreknejo, ko so mokra, in tako zaprejo pore v obleki._NEWLINE_Nekatere pilotske re\xc5\xa1evalne obleke uporabljajo kompakten nepremo\xc4\x8dljiv material, kot je na primer z gumo oja\xc4\x8dan bomba\xc5\xbe, ki je povezan s hladilnim sistemom. Zrak se dovaja preko zra\xc4\x8dnih cevk v kabini vozila. V sili se cevi hitro odklopijo, kar povzro\xc4\x8di zaprtje prezra\xc4\x8devalnih poti na obleki.\n_START_SECTION_\nObleka, ki se nosi se samo v sili (zapu\xc5\xa1\xc4\x8danje ladje ali plovila v primeru evakuacije)\n_START_PARAGRAPH_\nZa razliko od delovnih oblek je ta vrsta re\xc5\xa1evalnih oblek obi\xc4\x8dajno shranjena na dostopnih lokacijah na plovilu, saj se jih nosi samo v primeru nevarnosti. Pri teh re\xc5\xa1evalnih oblekah sta plovnost in termi\xc4\x8dna za\xc5\xa1\xc4\x8dita obi\xc4\x8dajno bolj\xc5\xa1i kot pri obleki, prilagojeni za dalj\xc5\xa1e no\xc5\xa1enje, kar podalj\xc5\xa1uje \xc4\x8das pre\xc5\xbeivetja. Re\xc5\xa1evalna obleka za odrasle je obi\xc4\x8dajno velika, okorna in v univerzalni \xc5\xa1tevilki. V obleko so vgrajeni veliki \xc5\xa1kornji in rokavice, ki omogo\xc4\x8dajo hitro obla\xc4\x8denje brez sezuvanja in preko obla\xc4\x8dil. Na sprednji strani sta vodonepropustna zadrga in za\xc5\xa1\xc4\x8dita za obraz, ki \xc5\xa1\xc4\x8diti pred vodnim pr\xc5\xa1enjem. Integralne rokavice so iz tankega vodonepropustnega materiala, kar olaj\xc5\xa1uje rokovanje med evakuacijo. Drugi izolacijski sloj zunanje rokavice je pri\xc5\xa1it na rokave in se uporablja v vodi._NEWLINE_Ladijski kapitan je obvezan redno organizirati vaje, v sklopu katerih morajo vsi priti do obleke in se jo oble\xc4\x8di v dolo\xc4\x8denem \xc4\x8dasu. Pri zapu\xc5\xa1\xc4\x8danju ladje bi morala posadka oble\xc4\x8di in zapustiti ladjo v pribli\xc5\xbeno eni minuti._NEWLINE_Podmorni\xc4\x8darji uporabljajo posebne vrste podmorni\xc5\xa1kih re\xc5\xa1evalnih oblek. Obleko nadenejo pred zapustitvijo podmornice, obleka pa jim slu\xc5\xbei kot napihnjen re\xc5\xa1evalni splav, ko pridejo na povr\xc5\xa1je.\n_START_SECTION_\nSestava obleke\n_START_PARAGRAPH_\nRe\xc5\xa1evalne obleke so obi\xc4\x8dajno rde\xc4\x8de oziroma fluorescentno oran\xc5\xbene ali rumene barve, kar pove\xc4\x8da vidnost na odprtem morju. Neoprenski material je ognjevaren. Sestavljen je iz sinteti\xc4\x8dne gumijaste pene z zaprtimi celicami. V njem je tudi ve\xc4\x8dje \xc5\xa1tevilo majhnih zra\xc4\x8dnih mehur\xc4\x8dkov, zaradi katerih ima obleka bolj\xc5\xa1o plovnost, ter se lahko uporablja kot plavalni pripomo\xc4\x8dek. \xc5\xa0ivi na neoprenski obleki so za\xc5\xa1iti in zlepljeni, da hladna oceanska voda ne prodre v notranjost. Kot predpisuje SOLAS, ima obleka tudi visokoodbojne svetle\xc4\x8de trakove na rokah, nogah in glavi za la\xc5\xbeje lociranje ponesre\xc4\x8denca pono\xc4\x8di._NEWLINE_Tesnenje obleke pri odprtem in zaprtem vratu_NEWLINE_Metoda tesnenja obleke v predelu ob glavi vpliva na udobje uporabnika. Nizkocenovne re\xc5\xa1evalne obleke imajo odprtino, ki se razteza od prsi do glave in se zapre z vodonepropustno zadrgo. Ta je obi\xc4\x8dajno toga in tesno objame predel okoli brade, kar je precej neudobno, zato je ta tip obleke primeren za kraj\xc5\xa1i \xc4\x8das no\xc5\xa1enja. Material je trden in ne omogo\xc4\x8da velike mobilnosti in obra\xc4\x8danja glave._NEWLINE_Obleke, ki so namenjene dalj\xc5\xa1emu no\xc5\xa1enju, imajo v predelu glave enodelno zasnovo s kapuco, ki tesno objame vrat in glavo. Tak\xc5\xa1en dizajn je bolj udoben in dovoljuje obra\xc4\x8danje glave v vse smeri. Material je ohlapen oziroma dovolj elasti\xc4\x8den, da dovoljuje uporabniku nataknitev preko vrha glave in vratu.\n_START_SECTION_\nNapihljive re\xc5\xa1evalne obleke\n_START_PARAGRAPH_\nNapihljive re\xc5\xa1evalne obleke so poseben tip re\xc5\xa1evalnih oblek, ki so jih razvili pred kratkim. Konstrukcijsko so sorodne napihljivim \xc4\x8dolnom, vendar so oblikovane tako, da objamejo roke in noge uporabnika. Tak\xc5\xa1en tip obleke je bolj kompakten od neoprenske re\xc5\xa1evalne obleke in se jo z lahkoto oble\xc4\x8de, saj je sestavljena iz zavarjenih plasti\xc4\x8dnih delov, ki tvorijo zra\xc4\x8dni mehur\xc4\x8dek. Ko uporabnik oble\xc4\x8de in tesno zapre napihljivo re\xc5\xa1evalno obleko, aktivira stisnjen CO2, ki hitro napihne obleko. Rezultat je visoka plovnost, trdna oblika in visoka temperaturna za\xc5\xa1\xc4\x8dita. Slabost napihljive re\xc5\xa1evalne obleke je ta, da ob majhni po\xc5\xa1kodbi izgubi svoje za\xc5\xa1\xc4\x8ditne lastnosti zaradi uhajanja plina Zaradi tega imajo te obleke ve\xc4\x8d zra\xc4\x8dnih prekatov, ki poskrbijo za bolj\xc5\xa1o za\xc5\xa1\xc4\x8dito.'